Neuvoston asetus (ETY) N:o 814/76, annettu 6 päivänä huhtikuuta 1976, asetuksen (ETY) N:o 1308/70 muuttamisesta pellavan tukijärjestelmän osalta



Virallinen lehti nro L 094 , 09/04/1976 s. 0004 - 0005

Suomenk. erityispainos Alue 3 Nide 7 s. 0033

Kreikank. erityispainos: Luku 03 Nide 15 s. 0014

Ruotsink. erityispainos Alue 3 Nide 7 s. 0033

Espanjank. erityispainos: Luku 03 Nide 10 s. 0017

Portugalink. erityispainos: Luku 03 Nide 10 s. 0017



NEUVOSTON ASETUS (ETY) N:o 814/76, annettu 6 päivänä huhtikuuta 1976, asetuksen (ETY) N:o 1308/70 muuttamisesta pellavan tukijärjestelmän osalta EUROOPAN YHTEISÖJEN NEUVOSTO, joka ottaa huomioon Euroopan talousyhteisön perustamissopimuksen ja erityisesti sen 42 ja 43 artiklan, ottaa huomioon komission ehdotuksen, ottaa huomioon Euroopan parlamentin lausunnon(1), ottaa huomioon talous- ja sosiaalikomitean lausunnon(2), sekä katsoo, että pellava- ja hamppualan yhteisestä markkinajärjestelystä 29 päivänä kesäkuuta 1970 annetun neuvoston asetuksen (ETY) N:o 1308/70(3), sellaisena kuin se on muutettuna liittymisasiakirjalla(4), 4 artiklan 1 kohdan nojalla otetaan käyttöön tuki yhteisössä tuotetulle pellavalle ja hampulle; ottaen huomioon pääasiassa kuitujen tuotantoon tarkoitetun pellavan sekä hampun ominaisuudet, tätä tukea varten on säädetty järjestelmä, jossa tuki vahvistetaan kiinteäksi hehtaaria kohti; ottaen huomioon pääasiassa siementen tuotantoon tarkoitetun pellavan vähentynyt merkitys tätä tukijärjestelmää voidaan soveltaa myös mainittuun tuotteeseen, pellavansiementen tuotannon merkitys yhteisössä on muutaman vuoden ajan kasvanut; näissä olosuhteissa olisi säädettävä tukijärjestelmä, joka olisi paremmin mukautettu kyseisen tuotteen ominaisuuksiin ja joka mahdollistaisi tämän tuotannon kehityksen; tämän vuoksi kiinteän tuen järjestelmä olisi rajoitettava pääasiassa kuitujen tuotantoon tarkoitettuun pellavaan sekä hamppuun, pellavalle tarkoitetun hehtaarikohtaisen kiinteän tuen määrää vahvistettaessa olisi otettava huomioon pellavansiemenille säädetty järjestelmä, ja olisi täsmennettävä, että asetuksen (ETY) N:o 1308/70 4 artiklan 4 kohdan nojalla annettavissa tukijärjestelmän yleisissä säännöissä on erityisesti toimenpiteitä tukeen oikeutettujen valvonnasta, ON ANTANUT TÄMÄN ASETUKSEN: 1 artikla Korvataan asetuksen (ETY) N:o 1308/70 4 artikla seuraavasti: "4 artikla 1. Otetaan käyttöön tuki yhteisössä tuotetulle pääasiassa kuitujen tuotantoon tarkoitetulle pellavalle ja hampulle. Tämä tuki, joka on yhtä suuri kummallekin tuotteelle koko yhteisössä, vahvistetaan vuosittain ennen 1 päivää elokuuta seuraavana vuonna alkavaksi markkinointivuodeksi. 2. Tuen määrä vahvistetaan kylvetylle ja korjatulle alalle hehtaarikohtaisesti siten, että turvataan tasapaino yhteisössä tarvittavan tuotantomäärän ja tuotannon myyntimahdollisuuksien välillä. Tätä varten komissio antaa vuosittain neuvostolle kertomuksen, jonka perusteella se voi arvioida nämä tekijät ja niiden ennakoitavan kehityksen. Tuen määrää vahvistettaessa otetaan huomioon myös - pellavan ja hampun osalta: pellava- ja hamppukuitujen maailmanmarkkinahinta sekä muiden kilpailevien luonnontuotteiden hinta, - pellavan osalta: pellavansiementen kohdehinta, - hampun osalta: hampunsiementen maailmanmarkkinahinta. 3. Tuen määrä vahvistetaan perustamissopimuksen 43 artiklan 2 kohdassa määrättyä menettelyä noudattaen. 4. Neuvosto antaa määräenemmistöllä komission ehdotuksesta yleiset säännöt tämän artiklan soveltamisesta ja erityisesti tukeen oikeutettujen valvonnasta. 5. Yksityiskohtaiset säännöt tämän artiklan soveltamisesta annetaan 12 artiklassa säädettyä menettelyä noudattaen." 2 artikla Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Sitä sovelletaan markkinointivuodesta 1976/1977. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Luxemburgissa 6 päivänä huhtikuuta 1976. Neuvoston puolesta Puheenjohtaja J. HAMILIUS (1) EYVL N:o C 53, 8.3.1976, s. 24 (2) EYVL N:o C 50, 4.3.1976, s. 19 (3) EYVL N:o L 146, 4.7.1970, s. 1 (4) EYVL N:o L 73, 27.3.1972, s. 14